สหรัฐฯร้องชาติสมาชิกอาเซียนค้านการอ้างสิทธิ์ทางทะเลของจีนในการประชุม ASEAN Summit
สหรัฐฯร้องชาติสมาชิกอาเซียนค้านการอ้างสิทธิ์ทางทะเลของจีนในการประชุม ASEAN Summit
1 พ.ย. 2562

สำนักข่าวเกียวโดรายงานโดยอ้างแหล่งข่าวทางการทูตของกลุ่มสมาคมประชาชาติเอเชียตะวันออกเฉียงใต้ (อาเซียน) ในวันนี้ (1 พ.ย.62) ว่า สหรัฐฯกำลังเรียกร้องให้ 10 ชาติสมาชิกอาเซียนเผชิญหน้ากับจีนในประเด็นการอ้างสิทธิ์ทางทะเลเพื่อขยายอิทธิพล ในระหว่างการประชุมสุดยอดผู้นำอาเซียนซึ่งจัดขึ้นที่กรุงเทพฯในช่วงสุดสัปดาห์นี้
ขณะที่แหล่งข่าวทางการทูตระบุว่า สหรัฐฯพยายามเรียกร้องให้ชาติสมาชิกอาเซียนปกป้องการอ้างสิทธิ์ทางทะเลเพื่อขยายอิทธิพลและผิดกฎหมายของจีนในบริเวณทะเลจีนใต้ ต่อหน้าคณะผู้แทนจีนที่เข้าร่วมประชุมในกรุงเทพฯ
นอกจากนี้ แหล่งข่าวยังระบุด้วยว่า ทางด้านเจ้าหน้าที่ตัวแทนสหรัฐฯเองนั้น ก็จะหยิบยกประเด็นดังกล่าวขึ้นมาพูดคุยในระหว่างการเข้าร่วมประชุมต่างๆ ซึ่งรวมถึงการประชุมสุดยอดเอเชียตะวันออก (EAS) ซึ่งประกอบไปด้วยชาติสมาชิกอาเซียนและประเทศคู่ค้าในการเจรจา 8 ประเทศที่รวมถึงจีน ญี่ปุ่น เกาหลีใต้ ออสเตรเลีย นิวซีแลนด์ อินเดีย และรัสเซีย
ด้าน ประธานาธิบดีโดนัลด์ ทรัมป์ ได้ตัดสินใจที่จะไม่เข้าร่วมการประชุมสุดยอดผู้นำอาเซียนซึ่งมีกำหนดจัดขึ้นในวันอาทิตย์นี้ แต่ได้ส่งนายโรเบิร์ต โอไบรอัน ที่ปรึกษาด้านความมั่นคงแห่งชาติ และนายวิลเบอร์ รอสส์ รัฐมนตรีกระทรวงพาณิชย์ เข้าร่วมประชุมแทน
อย่างไรก็ดี ความเคลื่อนไหวดังกล่าวได้สร้างความวิตกกังวลเกี่ยวกับการที่สหรัฐฯละเลยการมีส่วนร่วมกับภูมิภาคเอเชียในช่วงเวลาที่อิทธิพลของจีนกำลังเพิ่มขึ้น ขณะที่ประเทศอื่นๆส่วนใหญ่นั้น ล้วนแล้วแต่ส่งบุคคลระดับนายกรัฐมนตรีหรือประธานาธิบดีเข้าร่วมประชุม โดยจีนได้ส่งนายกรัฐมนตรีหลี่ เค่อเฉียง เข้าร่วมประชุม
ทั้งนี้ กลุ่มอาเซียนประกอบไปด้วย บรูไน กัมพูชา อินโดนีเซีย ลาว มาเลเซีย เมียนมา ฟิลิปปินส์ สิงคโปร์ ไทย และเวียดนาม